Kørte efter ulven i traktor

Optagelserne viser også, at Steffen Troldtoft forsøgte at skræmme ulven væk ved at køre efter den med sin traktor og stadig var på marken, da en anden mand ankom og skød ulven. Politiet har efterfølgende sigtet en 66-årig mand fra lokalområdet for nedskydningen. Han er et nært familiemedlem til Steffen Troldtoft.

Den 66-årige nægter sig skyldig og har ikke ønsket at udtale sig om sagen.

Heller ikke Steffen Troldtoft ønsker at svare på, om han har spillet en rolle i forløbet op til nedskydningen, eller hvordan han har det med, at ulven blev skudt på hans bopæl.

- Jeg har ikke ret meget tid i øjeblikket, og lige så snart jeg begynder at kommentere på noget, eksploderer skidtet i hovedet på mig, og så er det virkelig noget skidt, hvis jeg ikke har tid, siger han.

Disse regler gælder • Ulven er fredet i hele Europa – herhjemme kan straffen for at skyde en ulv være op til to års fængsel.

• Der er to undtagelser: Hvis man handler i nødværge, fordi ulven for eksempel har bidt sig fast i struben på en kalv, eller hvis det drejer sig om en såkaldt ”problemulv”, som ikke er sky, gentagne gange opsøger mennesker eller gentagne gange angriber husdyr trods afværgeforanstaltninger.

• I så fald kan man søge om dispensation til at skyde ulven. Det har Miljøstyrelsen behandlet én ansøgning om, og den sag endte med et afslag.

Steffen Troldtoft stillede op til folketingsvalget i 2015 og til kommunalvalget sidste år, men blev ikke valgt ind. Han er fortsat folketingskandidat for Liberal Alliance i Vestjyllands Storkreds.

Sammen med sit partis miljøordfører på Christiansborg har han været afsender på et forslag, om at det skal være lovligt at skyde ulve, hvis de opholder sig 50 meter eller mindre fra husdyr, når de er på 200 meters afstand af driftsbygninger og på 300 meters afstand af beboelse.

I et opslag på Facebook i januar brugte han netop sine holdninger på ulveområdet som et argument, for at folk skal stemme på ham til næste folketingsvalg.

- Jeg er interesseret i at gøre en forskel på dette område, det er de fleste andre ikke, og jeg bor i ulvezonen, skrev Steffen Troldtoft.

I samme opslag opfordrede han folk til at huske at få huse med på billederne, når de fotograferede ulve, for at vise at de kan udgøre et problem. Derudover bad han folk om at sende klager til vildtforvaltningsrådet for at sikre ”regulering af ulven.”